प्रिय कथाकार आदरणीय श्री अशोक जी क विशेषांक लेल शुभकामना! जे कार्य कोनो लोकप्रिय मैथिली पत्रिका नै कऽ सकल, से नीक कार्य विदेह ई पत्रिका कऽ सकल एतदर्थ ओहि टीम कें सेहो बधाइ। जय मैथिली।
 कथाकार अशोक पर केन्द्रित ई विशेषांक एकटा महत्वपूर्ण काज थिक जकर हम प्रशंसा करै छी, आ आशा करै छी जे एकर हार्ड कापी. समूल्य भेटि सकैत अछि। पुनः हार्दिक अभिनंदन !
 स्वकथित ओ आब प्रचलित कथाकार अशोक पर विशेषांकक सूचना एक चिन्हल द्वारा देखि पहिले त हुनकहि सर्वस्पर्शी भाव परिवर्तन लेल धन्यवाद देल जे ओ एक झांकें विशेषांकक पात्र बुझलन्हि,पेज खोललापर आनहुं अनेक महत्वपूर्ण व्यक्तित्व पर विशेषांकक जानकारी भेटि प्रसन्नता भेल। कथाकार अशोककें रचनाकार अशोकक रूपमे प्रस्तुत करक सफल प्रयासमे हुनक जानकारी भरल संक्षिप्त आत्मकथ्यसं काफी सूचना भेटल ओ लिखबाक मैथिली ढंग जे कासी कहैत छथि काशीकें जतय हम अपन जीवनकालक उत्तराखंडमे नियोजनक उत्कर्ष लेल प्रोफेसर मेडिसिन बनल, किछु मास पूर्वहिं अयलहूं अछि । कासीसं कटिहार होइत अशोकक पाटलिपुत्र हुनका एक बालकविसं कवि फेर कथाकार जीवनक अनुभव बना देलकैन्हि जकर अन्तिम औपन्यासिक दुखान्तिका हुनक पत्नीक आइसीयूमे सुदीर्घ संघर्षक बाद मृत्युकें जरूर समेटत, जकर आशा उषा किरणजी संग भीमनाथ झाजी केने छथि, हमर एकमेव अनुरोध जे डाक्टरकें ओ बखसैत कारण डाक्टर एक निरीह प्राणी होइत अछि; हम एहि लेखनकें पढ़बाक कारणमात्र एक बेर फेर आइसीयू अपना नाम पर भर्ती भेल एक अधेड़ मधुमेहीकें देखय फेर एक बेर जायब यद्यपि कनीय रेजिडेंट डॉक्टरकें सभ निर्देश दय चूकल छी। घण्टा -डेढ़ घण्टामे सत्रह लेखकक उन्नैशटा हुनका पर लेख तीन परिचयात्मकक बाद यानी बाइस लेख पढ़ि लेब एक कठिन कार्य हम केलहूं अछि किन्तु हमर यैह पाठकीय गति अछि आओर तत्क्षण लेखनीय जे दुर्गति सेहो करा सकैत अछि तथापि स्थालीपुलाक न्यायसं अवलोकित समग्र मूल्यांकन ई अछि जे अशोकक कथासंसार मिथिलाक गामक भूगोल ओ संसारक बीचक योजक अछि जे ओ एक ग्रामीण दृष्टियहिसं नहि राजधानीमे कार्यरत विभागीय उपक्रममे सेहो देखलाह, भोगलाह। हिनक चारि दशकमे कथासंख्या कम जनि जकर कारण हम बुझैत छी साहित्यिकीय प्रोत्साहन-पुरस्कार नहि भेटब मुख्य रहल। हमरा सेहो 'मातबर' पढ़ल अछि ओ ओकर समीक्षा सेहो कतहु लिखल होयत जाहिमे हुनक एक पात्र द्वारा अंग्रेजीक लम्बा कथनकें कृत्रिम बतौने छलियन्हि जखन कि कथाकार अशोकसं कथासमीक्षक हमरा नीक लगलाह,ओना ई बात अलग जे पटना कथारात्रिशेषमे हमर आधुनिक कथा 'ओ' पर किछु बाजयसं छिटकि गेलाह। हिनक कथासभ हम अति उत्कृष्ट त नहि मानैत छी किन्तु जखन बहुत सामान्यकें पुरस्कृत कयल गेल त अशोकजीकें बहुत पहिले सम्मानक पात्र बूझक छल। पहिले विशेषांकक सूचना देखने रहितहूं त एहि विशेषांक लेल हम सेहो लिखने रहितहूं। हम अशोकजीकें भद्रलोक बुझैत छी और सभ लेखक हुनका प्रति श्रद्धाभाव देखौलाह अछि। हस्तलिखित हिनक एक मित्र हमरहि जकां कोनहूं अखनहूं लिखैत छथि कोनो नहि से देखि प्रसन्नता भेल। अशोकजी मास्को रिटर्न यानी मार्क्सवादी विचारधाराक नहि देखाइत छथि एहि विशेषांकक बहुलांश लेखक द्वारा। हमरा सेहो ओ हरिमोहनी उच्चवर्णीय आधारभूमि पर उपजल एक कथाकार लागल छलाह जिनक अनेक अधुना प्रतिमान कारपोरेट जगतक आंग्लभाषाप्रेमी मानसिक दास, जिनका द्वारा सामाजिक समरसता वा उन्मेषक प्रयास भनहि कथाकार अशोक कयलन्हि ओ पलायनक विस्तृत आयामक एक अंशमात्र। महिला लेखिकाद्वयमे कल्पना झा हुनक संयोगवश भेल अखबारी व्यंग्य लेखन पर सेहो प्रकाश दैत अछि जाहि पर हितनाथ झाक लेख केन्द्रित अछि । कल्पना झा संगहि 'पोखरिसभमे' आजादीक बाद घटल २४ लाखसं ६ लाख भेल संख्या लेल तड़ागोत्सव, कूपोत्सवक विकल्प अशोकक बतबैत अछि से नीक लागल। ओ वैवाहिक बलात्कारसं भेल गर्भ पर मौन छथि जे "स्वाधीन" कथामे आयल अछि किन्तु आभा झा एहि पर टिप्पणी करैत अशोकक पक्षक नारीवादी समर्थनमे किन्तु कि ई विवाहक संगहि बलात्कार नहि जे हम विवाह करब, काम सुखोपभोग करब किन्तु गर्भ धारण नहीं करब जे सामाजिक बदलाव नहि व्यवस्थाक संगहि बलात्कार भेल जे एक बाल-बच्चेदार लेखकक विशेषता नहि त्रुटि मानक चाही। दिलीप कुमार झाक लेख यथास्थितिवादी छनि जे ओ लिखलाह से सभ नीक आओर ई मैथिली समीक्षाक दयनीय अवस्था बतबैत अछि। अजीत कुमार झा डैडीगामक सभ कथा पर तेहनहि टिप्पणी केलाह अछि जखनकि एहि विशेषांकक एक लेखक प्रेमचन्दक संदर्भ देलाह अछि जे ककरहूं सभ कथा नीक नहि लिखाइत छनि। कुमार राहुल किछु हस्तक्षेप जरूर केलाह अछि। 'हड़बड़ीमे लिखायल' 'फार्मूलाबद्ध ' किन्तु की अशोक नव लीक द पयलाह अनुत्तरित रहि जाइत अछि। मार्क्सवादकें फ्रायडवादसं (वा डार्विनवादसं सेहो) विरोध कहां छैक? (हमर लिखित राजनीतिक सिद्धांत 'आध्यात्मिक मार्क्सवाद" क चर्चा एत अनावश्यक)। मित्र हेबाक नाते लालदेव कामतक अशोकक प्रशंसा ओ पृष्ठभूमि पर नीक विवरण, विशेषतः तानपूरा कथाक किन्तु ई समीक्षात्मक नहि। शिवशंकर श्रीनिवास व्यथित छथि जे अशोक शहरी कथाकार नहि ग्रामीण क्षेत्र पर सेहो लिखैत छथि आओर ओही सांसमे हूनक वैश्विक विवरणक? एहि भूमंडलीकरणक युगमे जहन मिथिला सेहो अछि प्रश्न जे ग्रामीण वा शहरी नहि अछि; एखन प्रश्न एकहि जे की बढ़ैत शहरीकरणमे गाम लोकक जीवनमे बांचत से धुरझार अंग्रेजीक प्रयोग करैत पात्र अशोककें लीकसं हंटल नहि बतबैत अछि। जगदीशचंद्र ठाकुर सेहो हमरहि आपत्ति बतबैत शिक्षामे मैथिली पर अशोककें मौन बतबैत छथि। अभिनव-अंकिता पात्र नामहि हुनक कथाकें कोनहूं शिवनाथ-गौरी सनहूं आधुनिक हरिमोहनी अशोककें कहां बनबैत अछि (हमरहूं कथाक कमली-रमियासन सन नहि)। नारायणजी अशोकजीकें किरणप्रभासंमुक्त मानलाह अछि किन्तु ई उत्कर्ष तक नहि भेल भनहि अपकर्षहुं नहि। सहपाठी शैलेन्द्र अशोकक कलाकार पक्ष पर केन्द्रित छथि आओर लगैत अछि ओ कथाकार अशोकक मूल्यांकन नहि केलाह। शिवकुमार मिश्र सेहो अशोकजीक सांगठनिक सहयोग पर लिखलन्हि जे उत्तम किन्तु अशोकजीक सर्वोत्तम सहयोग कथा गोष्ठीमे हमरा जनैत रहल अछि। आशीष अनचिन्हार मैथिल महासभाइ दृष्टिदोषसं रहित अशोकजीकें नहि पबैत छथि परन्तु एहिमे अपन दृष्टिकोण रखबासं स्वयं सेहो मुक्त नहीं आओर ई बात नहि बिसरि जे समाजक सोचमे बदलावमे शताब्दी लगैत छैक दशक नहि आओर सामाजिक समरसता धैर्यक अपेक्षा करैत अछि तथापि हिनक अपेक्षा स्वागत योग्य। मुन्नाजी अशोकजीक साहित्यिक कार्यकर्ता निर्माण पर नीक प्रकाश देलन्हि अछि जकर अशोकजी वस्तुतः अधिकारी, सरकारी अधिकारी होइतहुं मंच-मला-माइकसं निस्पृह। श्रीधरम् अशोकजीकें गतिशील कथाकार स्थापित करय लेल विधवाक दुःख पर 'रांड' कथामे हूनक भावना रखैत छथि ओना 'स्वाधीन' कथाक पूर्वलिखित दृष्टिकोण रखबासं दूर छथि। इहो संकेत दैते छथि जे संभवतः अशोकजीक समीक्षाक स्तर हुनक कथालेखनसं ऊपर हो।
 बहुत बधाई! सामग्री सँ समृद्ध अंक बुझाइयै। विदेहक विशेषांक अशोक जी पर आबय बला रहय से बुझले छल तैं अजुका प्राती वैह भेल! कथाकार मे अशोक, व्यंग्यकथा मे बटुक भाई, उपन्यासकार मे साकेतानंद आ कवि मे महाप्रकाश हमर प्रिय रहलाह अछि। ई लोकनि विपुल नहिं लिखलनि मुदा ठोस बुझैलनि हमरा व्यक्तिगत रूप सँ। आर सब गोटे अपना अपना तरीका सँ प्रभावित केलाह अछि। शिवशंकर जी के कथाक लोकेल हमरा सन मिथिला कःनो मैन्स लैंड केर प्रायः जानकारी बढबैत अछि त अशोक जीक कथा मिथिला सँ बाहरक ( काशी के) त्रासदीक ज्ञान दैत अछि। अशोक जीक स्वयं परिचय पढलौं आ तखन हुनक परिवेश जानि कथाक उत्स बुझबा मे आयल। अशोक जी हड़बडिया कथाकार नहिं छथि। तैं सटीक समीचीन कथा साधल लिखै छथि तकर बड नीक विश्लेषण दिलीप कुमार झा केलन्हि अछि। आभा झा बड नीक विश्लेषण केलनि मुदा विस्तार नै देलीह। बूझि पडैत अछि आगाँ देतीह।
 मैथिलीमे कतेको हार्ड कापीक पत्रिका रहैत ई पत्रिकेक रूपमे किएक ने होअय कथाकार अशोकजीक विशेषांक द्वारा नोटिस लेबा लेल हमर हार्दिक बधाइ।
 स्वागत ! अहि आयोजन लेल विदेह टीम कें बहुत बहुत बधाई!
 नीक प्रयास। अह्लादकारी अंक। बधाइ संपादक मंडलकें।
 अपन मंतव्य editorial. staff. videha@gmail. com पर पठाउ। 